產品生命週期 (市場學)

喺市場學上，產品生命週期係指一件產品喺出街之後一段時間內嘅銷售量嘅唔同階段變化。

階段 
一般嚟講，除非一件產品係一啲生活必需品，否則件產品會經歷以下呢四大階段：
進入階段：件產品啱啱出街，銷售量一般會慢慢噉增長，有唔少買家都肯試吓買件產品；不過因為多數買家都仲未熟識件產品，所以就算件產品設計得好，啲買家買嘅意慾普遍仲未係咁大，好多買家仲係想聽吓買咗件產品嘅人嘅意見先決定買唔買。
增長階段：件產品出咗街一段時間，喺市場上經已有一定數量嘅買家會習慣性噉買件產品，有更多嘅買家開始知道件產品存在同埋聽過有關件產品嘅正面嘢；競爭者亦會開始嘗試複製件產品嘅優點，而賣家因為出現競爭而好多時焗住要減價。喺市場學上，「買家平均要買咗幾多件先會開始變成習慣性噉買」係一個受關注嘅課題。
成熟階段：生產者夠嗮時間做研發，所以件產品嘅生產成本明顯跌咗，同時個市場嘅買家幾乎全部都經已識得件產品，即係話個市場嘅增長潛能開始見頂；就算係個市場最勁嗰啲生產者，佢哋都開始發覺件產品嘅銷售量唔再點樣升，於是有愈嚟愈多嘅競爭者有誘因離開個市場。
衰竭階段：件原先產品開始唔再啱個市場－新嘅產品係噉出現，呢啲新產品當中好多都會係件原先產品嘅替代品；因為呢啲原因，件產品嘅銷售量開始跌。一旦銷售量跌到咁上下，生產者正路會揀放棄件產品，最後件產品就會停產。
如果 Y 軸做銷售量，X 軸做時間，市場學上嘅產品生命週期可以畫成附圖噉嘅樣。

創新擴散
顧客保留

文獻 
Day, G. "The product life cycle: Analysis and applications issues", Journal of Marketing, 45, Autumn 1981, pp 60-67.

攷 

市場學